Man vas ná koelbloedige moorde van hawelosesGerald Brevard (Foto: Twitter) ŉ 30-jarige man wat verbind word met die koelbloedige skietery van vyf hawelose mans die afgelope twee weke in Washington en New York, VSA, is Dinsdag ná ŉ intensiewe soektog in hegtenis geneem. Die man is in die vroeë oggendure in die suidooste van Washington in hegtenis geneem. Die polisie het nie die verdagte uitgeken nie, maar The New York Times het hom geïdentifiseer as Gerald Brevard, ŉ 30-jarige Washington-inwoner met ŉ geskiedenis van geestesongesteldheid. Die koerant, met verwysing na wetstoepassingsbronne, het gesê Brevard het ŉ misdaadrekord en is in 2019 tydelik in ŉ psigiatriese hospitaal in Washington opgeneem. Die owerhede in Washington en New York het ŉ beloning van $70 000 (R1,05 miljoen) aangebied vir enige inligting wat tot die inhegtenisneming van die man kan lei. “Ons het belowe dat ons die moordenaar voor die gereg sal bring,” het Eric Adams, burgemeester van New York, op Twitter gesê. “Ons het daardie belofte nagekom. Dankie aan al die wetstoepassingsbeamptes vir hul goeie werk.” Die inhegtenisnemings het plaasgevind net ure nadat Adams en Washington se burgemeester, Muriel Bowser, asook die polisiehoofde van die twee stede ŉ gesamentlike nuuskonferensie gehou het om ŉ beroep op lede van die publiek te doen vir inligting oor ŉ man wat hulle as ŉ “koelbloedige moordenaar” bestempel het. Adams het ŉ plan aangekondig net weke nadat hy in Januarie sy amp begin beklee het om hawelose mense uit die stad se groot moltreinstelsel te skuif, waar talle noodgedwonge ysige nagte slaap. Maar dit het skerp kritiek ontlok van nieregeringsorganisasies wat gesê het in die afwesigheid van behuising is die metro die plek waar hawelose New Yorkers die veiligste voel. In Oktober 2019 het ŉ hawelose man met ŉ metaalpyp vier ander hawelose mense in New York doodgeslaan en ŉ vyfde man in ŉ kritieke toestand gelaat. In hul slaap geskiet Die skietvoorvalle, wat tussen 3 Maart en 12 Maart plaasgevind het, het twee hawelose mans dood en drie gewond gelaat. Drie van die skietvoorvalle het in Washington en twee in New York plaasgevind. Die polisie het verskeie foto’s en video’s vrygestel van die man wat gesoek word omdat hy hawelose mans agtervolg en geskiet het terwyl hulle op straat geslaap het. Die beelde was van ŉ lang man met ŉ kaalgeskeerde kop en ŉ baard, wat heeltemal in swart geklee was. In een video skop die man – wat blou chirurgiese handskoene en ŉ swart klapmus aangehad het – ŉ man wat in ŉ geel slaapsak toegedraai is. Hy kyk daarna rond en brand dan met ŉ pistool los.